B. Bugár, podpredseda NR SR: (2002-06-21):
M. Ftáčnik, poslanec: Vážený pán predsedajúci, vážení páni ministri, vážení kolegovia, vážené kolegyne, dovoľte vyjadriť sa k predloženému návrhu zákona. Ja som svoje stanovisko k myšlienke zriaďovania štátnych zdravotníckych škôl na tejto pôde povedal ešte ako minister školstva pri prerokúvaní zákona o vysokých školách. Žiaľ, musím konštatovať, že tie predpoklady, že včlenenie pozmeňujúceho návrhu poslanca Šagáta do zákona o vysokých školách bude mať svoje negatívne pokračovanie, sa naplnili. Už tu povedala moja predrečníčka pani predsedníčka výboru Rusnáková, že predložený návrh zákona nespĺňa zákonné náležitosti, je predložený v rozpore so zákonom o vysokých školách, lebo nemá stanovisko Akreditačnej komisie, nemá projekt, táto vysoká škola nemá projekt, podľa ktorého bude existovať, má len niekoľkostránkovú dôvodovú správu a nie sú vyčíslené náklady na štátny rozpočet, dopady na štátny rozpočet. To stanovisko, ktoré dalo ministerstvo financií, potvrdzuje to, že oni sa naozaj budú môcť vyjadriť až vtedy, ak sa vyčíslia náklady spojené so zriadením a prevádzkou tejto vysokej školy. Inými slovami, nám hovoria, že takéto náklady vyčíslené neboli. Musím veľmi otvorene povedať, že toto si nedovolila ani garnitúra Vladimíra Mečiara, príklady nám tu prečítala pani Rusnáková, pretože aj vtedy sa zakladali vysoké školy, ale bola snaha rešpektovať predpisy a ustanovenia. Naviac, je tu spomínaný nesúhlas orgánov reprezentácie vysokých škôl, o tom hovoril pán poslanec Osuský. Potom je tu problém, ktorý by mali vysvetliť predkladatelia a ku ktorému sa tvária veľmi cudne, a to je otázka školného. Ak platia dnes lekári za to, že chodia na SPAM, na rezortnú vzdelávaciu inštitúciu, na ktorej získavajú svoje špecializačné štúdium, tak vy ste si vlastne vymysleli pozmeňujúcim návrhom v zákone o vysokých školách, že toto sa bude týkať nielen lekárov, ale aj sestričiek, ktoré majú získať svoje bakalárske vzdelanie podľa predpisov Európskej únie. Bez obalu, bez hanby ste to tam vložili a vložili ste to tam presne tak, ako tu bolo povedané. Vo štvrtok ráno ste predniesli návrh a vo štvrtok poobede bol schválený bez toho, aby ste ho predložili pred tým výboru, aspoň svojim kolegom na posúdenie, bez toho, aby bolo známe stanovisko z ministerstva zdravotníctva, jednoducho prevážila úcta a možno istá solidarita zo strany kolegov poslancov ku dvom váženým kolegom pánovi poslancovi Šagátovi a Rakúsovi, ale chýbalo vecné posúdenie návrhu. To musíme priznať, že to tak bolo, a o to sa dnes opiera aj ministerstvo zdravotníctva, aj dvaja kolegovia, ktorí z toho vyvodzujú ďalšie závery. Mali by sme sa vrátiť späť do tej diskusie a nej hovoriť. Kolegovia poslanci tým návrhom, ktorý predložili k zákonu o vysokých školách, a týmto návrhom dnes chcú riešiť dva problémy: špecializačné štúdium lekárov, ktorí už absolvovali vysokoškolské vzdelanie, a pregraduálnu, teda bakalársku prípravu sestier. Špecializačné štúdium vyžadujú rezortné predpisy ministerstva zdravotníctva, resp. zákon o ďalšom vzdelávaní zdravotníckych pracovníkov. Už 50 rokov ho robí rezortná inštitúcia Slovenská postgraduálna akadémia medicíny. Nerozumiem, prečo sa to má transformovať na vysokoškolské štúdium, pretože potom by sme naozaj museli podobne uvažovať vo vzťahu k učiteľom, architektom, lesníkom, vo vzťahu ku všetkým povolaniam, pri ktorých sa vyžaduje ďalšie vzdelávanie priamo zo zákona. Ale nerobia ho špecializované vysoké školy ani štátne vysoké školy, ale robia ho existujúce, teda verejné vysoké školy alebo na to zriadené rezortné inštitúcie. Keď som sa pýtal na stretnutí, ktoré sme zorganizovali spoločne s pánom ministrom Kováčom ešte ako minister školstva, v čom je teda podstata, prečo musí byť SPAM zriadený ako vysoká škola, tak som sa dozvedel jeden vážny argument, že pracovníci SPAM majú problémy so získavaním titulu profesor a docent, ktorý podľa zákona o vysokých školách môžu prideľovať len lekárske fakulty. A lekárske fakulty si urobili, najmä Lekárska fakulta v Bratislave, také požiadavky, že musí príslušný uchádzač učiť na lekárskej fakulte, inak nemôže získať akademickú hodnosť profesor a docent. Navrhol som riešenie, že by sa pedagogická činnosť na SPAM, ktorá je naozaj náročná a veľmi vážená, uznala ako potrebný predpoklad na udelenie takéhoto titulu, pretože naozaj človek, ktorý učí v špecializačnom štúdiu, spĺňa podľa mňa všetky predpoklady na to, aby mohol na základe takéhoto pedagogického pôsobenia byť vymenovaný za profesora či docenta. Ale na to netreba zriaďovať špeciálnu vysokú školu. Žiadne iné vážne argumenty som ja na tom stretnutí nepočul, okrem toho, čo je napísané aj v predkladacej správe, resp. v dôvodovej správe, že je potrebné podľa odporúčania európskych inštitúcií zriadiť štátom garantovanú inštitúciu s priamou ingerenciou ministerstva zdravotníctva. Ale my takú inštitúciu máme, je ňou rezortná inštitúcia, ktorá sa volá Slovenská postgraduálna akadémia medicíny, a nemusí byť ako vysoká škola. Ak teda zamietneme tento návrh a ponecháme súčasný stav a opravíme ustanovenie o špecializačnom štúdiu v zákone o vysokých školách, môže všetko pokračovať ďalej s garanciou štátu, ktorú si predstavuje ministerstvo zdravotníctva, a nepotrebujeme ďalšiu vysokú školu. Čo sa týka prípravy sestier, to naozaj je požiadavka Európskej únie, je to požiadavka, aby sme transformovali stredné zdravotnícke školstvo na vysokoškolské vzdelávanie. Ale to, čo nám ponúkajú páni poslanci v predloženom návrhu, je absurdné. Navrhujú, aby 1 600 sestier pripravovala jedna inštitúcia a aby si tá zriadila pobočky po celom Slovensku. Toto ste napísali do dôvodovej správy kolegovia. Nezaregistrovali ste to, že je to aktivita Prešovskej univerzity, Lekárskej fakulty v Martine, v Banskej Bystrici Univerzity Mateja Bela, Univerzity Konštantína Filozofa, ale aj fakulty Trnavskej univerzity, aby zriadili svoje vlastné fakulty. (Hlasy z pléna.) To nie sú demagógie, pán poslanec, treba si prečítať dôvodovú správu. Navrhujú, aby 1 600 sestier a 200 pôrodných asistentiek bolo pripravovaných na tejto vysokej škole a aby mala pobočky. Ja som to tam našiel, ja vám to môžem prečítať. Ak dovolíte, prečítam vám vetu priamo zo zákona, aby ste, pani poslankyňa, vedeli, že hovorím pravdu. Napísali to dvaja, resp. všetci predkladatelia. Dovoľte mi prečítať vám, ako to je: „Z výsledkov rokovaní vyplynulo, že ďalšie univerzity nemajú zodpovedajúce personálne a materiálne podmienky, aby mohli ročne pripravovať požadovaný počet najmä sestier. Tento stav možno preklenúť tak, že rezort zdravotníctva zabezpečí v štátnej zdravotníckej vysokej škole na fakulte ošetrovateľstva a zdravotníckych odborných štúdií v bakalárskom štúdiu prípravu cca 1 000 sestier a ostatných vysokých školách zostávajúcich cca 600 sestier ročne,“ to znamená, že tu sa chce v Bratislave pripraviť 1 000 sestier na kolene, „rezort zdravotníctva pritom využije doterajšie personálne a materiálne podmienky doterajšieho SPAM. Disponuje podmienkami aj na zriadenie niekoľkých fakúlt ošetrovateľstva v rámci Slovenskej republiky, ktoré požadované štúdium zabezpečia.“ Čiže aj ďalšie fakulty by ste chceli zriaďovať, aby ste týchto 1 000 sestier jednoducho vyškolili. Zdá sa mi, že to nie dobrá cesta, pretože to, čo ponúkajú vysoké školy, teda verejné vysoké školy, podľa môjho názoru môže pokryť potrebu, ktorá v tejto oblasti existuje, a ak je potrebné zriadiť ďalšie fakulty, nech sa ďalšie fakulty zriadia, ale v tomto smere musí niekto povedať, koľko to bude stáť. Ja som sa pýtal pána ministra zdravotníctva, a predpokladám, že vystúpi v diskusii a povie, kde je koncepcia vzdelávania zdravotníckych pracovníkov a koľko bude stáť transformácia stredných zdravotníckych škôl na vysokoškolské vzdelávanie, koľko to bude stáť a kto to zaplatí, lebo o tom predkladatelia zákona cudne mlčia. A tvária sa, že to sa vyrieši potom, lebo to máme vyriešené. To sa bude robiť z rozpočtu SPAM. Tisíc sestier sa jednoducho z rozpočtu SPAM pokryť nedá, pretože nemáte fyzicky personálne kapacity na to, aby ste takýto počet sestier v dennom bakalárskom štúdiu pripravili. A teraz záver. Som presvedčený, že nie je možné o tomto zákone hlasovať. Nie je možné o tomto zákone hlasovať, pretože nie sú splnené zákonné predpoklady na jeho prerokovanie a rozhodnutie o tomto zákone. Ani parlament nemôže robiť všetko. Ani parlament nemôže robiť všetko, lebo každý z nás skladal sľub na to, že budeme dodržiavať zákony a pracovať tak, aby sa uvádzali do života. Ak je potrebné stanovisko Akreditačnej komisie, môžeme urobiť jedinú vec, to, čo odporučil výbor pre vzdelanie, vedu, mládež a šport – prerušiť rokovanie, počkať na stanovisko Akreditačnej komisie. Naša schôdza bude trvať ešte 3 týždne, resp. 2,5 týždňa. Len vtedy je možné hlasovať, keď budú splnené zákonné predpoklady. Mali by sme súčasne, a to navrhujem, k stanovisku výboru pre vzdelanie, vedu, mládež a šport doplniť požiadavku na vyčíslenie finančných dopadov predloženého návrhu zákona. Bez toho nie je možné rozhodnúť, vyžaduje to rokovací poriadok. Vy ste to neurobili, potvrdzuje to stanovisko ministerstva financií, ktoré je predložené. A, samozrejme, vy ste mali predložiť projekt, ale neviem, či sa dá projekt napísať za 2 týždne. Tie prvé dve veci sa za 2 týždne splniť dajú v prípade, že sa naplnia požiadavky, ktoré vyžaduje zákon. Ak predsa len pristúpime k hlasovaniu, predpokladám, že to nebude možné, navrhujem, aby sme zamietli tento návrh zákona a pripravili riešenie, ktoré bude vydiskutované, vyargumentované, koncepčne zasadené do prípravy a ďalšieho vzdelávania zdravotníckych pracovníkov, pretože v predloženej podobe je to lobistický pokus ovplyvniť situáciu jedným smerom bez toho, aby o tom prebehla širšia diskusia v odborných kruhoch. Veľmi pekne ďakujem za vašu pozornosť.